**Ton Duc Thangin yliopisto** (vietn. *Đại học Tôn Đức Thắng*; engl. *Ton Duc Thang University‎*, lyhennys **TDTU**) on julkinen tutkimusyliopisto, jonka pääkampus sijaitsee Ho Chi Minhin kaupungissa Vietnamissa. Vuonna 1997 perustettu yliopisto on nimetty presidentti Tôn Đức Thắngin mukaan. Yliopistolla on kaikkiaan kuusi kampusaluetta ja 17 tiedekuntaa. Ho Chi Minhin kaupungin kampusten ohella yliopistolla on kampukset Bao Locissa (Lam Dong), Nha Trangissa (Khanh Hoa) ja Ca Maussa.

Historiaa ja tavoitteita
------------------------

Nyky-yliopisto sai alkunsa 24. syyskuuta 1997 perustetusta Ton Duc Thangin yksityisestä teknillisestä yliopistosta. Se oli Ho Chi Minhin kaupungin työväenliikkeen ohjauksessa. Tammikuun 28 päivänä 2003 yliopiston nimi muutettiin Ton Duc Thangin puolijulkiseksi yliopistoksi ja se asetettiin suoremmin kaupungin työväenliikkeen alaisuuteen.

Yliopiston nimi vaihtui nykymuotoonsa 11. kesäkuuta 2008. Samalla yliopistosta vastaavaksi tahoksi tuli koko Vietnamin yleinen työväenliike. Yliopiston tavoitteet asetti maan kommunistisen puolueen keskuskomitea. Vietnamin pääministeri hyväksyi 25. tammikuuta 2015 yliopiston uudistusohjelman, joka asetti tavoitteeksi kehittää TDTU:sta "alueellisesti ja kansainvälisesti korkeatasoinen tutkimusyliopisto, joka takaa puoluetta hyödyttäville ja vähävaraisille kotitalouksille pääsyn ylempiin koulutusohjelmiin."

Yliopisto tähtää maailman 200 kärkiyliopiston joukkoon. Välitavoitteena on kivuta 20 vuodessa (2037 mennessä) Aasian 60:n parhaan ja koko yliopistomaailman 500 kärkiyliopiston joukkoon.

Sijoitus kansainvälisissä yliopistovertailuissa
-----------------------------------------------

Pienoismalli yliopiston pääkampuksesta.
Vuonna 2019 kansainvälinen Shanghain Jiao Tong -yliopiston ARWU-yliopistoranking luokitteli Ton Duc Thangin yliopiston jaettuun sijaluokkaan 901-1000 maailmassa. Ton Duc Thangin yliopisto on Vietnamin korkeatasoisin yliopisto ja maansa ensimmäinen yliopisto, joka nousi tämän yliopistovertailun mukaan maailman tuhannen korkeatasoisimman yliopiston joukkoon. Myös THE-yliopistolistaus luokitteli yliopiston Vietnamin korkeatasoisimmaksi. 

TDTU tekee yhteistyötä usean yliopiston kanssa maailmanlaajuisesti muun muassa tutkija- ja opiskelijavaihtojen avulla.
 Kasvatustieteen alalla keskeinen yhteistyökumppani on Jyväskylän yliopisto. Ton Duc Thangin yliopisto perusti Jyväskylän yliopiston avulla vuonna 2016 yhteyteensä suomalaisen perusopetuksen pedagogiikkaa jäljittelevän kansainvälisen yhtenäiskoulun (Vietnam Finland International School, VFIS).

Opiskelijat ja henkilökunta
---------------------------

Yliopistossa opiskelee noin 24 000 opiskelijaa, joista runsas 1 200 on tohtoriopintoja tekeviä jatko-opiskelijoita. Yliopiston henkilökuntaan kuului runsas 1 300 opettajaa.

Lähteet
-------

1. 1 2 3  About us Ton Duc Thangin yliopisto, tdtu.edu.vn. Viitattu 31.12.2019. (englanniksi)
2. 1 2 3  Facts & Figures Ton Duc Thangin yliopisto, tdtu.edu.vn. Viitattu 31.12.2019. (englanniksi)
3. ↑  Arkistoitu kopioTon Duc Thang University shanghairanking.com.  Arkistoitu 12.12.2019. Viitattu 31.12.2019. (englanniksi)
4. 1 2 3  Ton Duc Thang University THE World University Rankings, timeshighereducation.com. Viitattu 31.12.2019. (englanniksi)
5. ↑  Arkistoitu kopioUniversity facility Ton Duc Thangin yliopisto, tdtu.edu.vn.  Arkistoitu 25.8.2019. Viitattu 31.12.2019. (englanniksi)
6. 1 2 3  Establishment history and goals Ton Duc Thangin yliopisto, tdtu.edu.vn. Viitattu 31.12.2019. (englanniksi)
7. ↑  Arkistoitu kopioAcademic Ranking of World Universities 2019 (By location -valinta: Vietnam) shanghairanking.com.  Arkistoitu 15.8.2019. Viitattu 31.12.2019. (englanniksi)
8. ↑  Arkistoitu kopioStudent exchange Ton Duc Thangin yliopisto, tdtu.edu.vn.  Arkistoitu 31.12.2019. Viitattu 31.12.2019. (englanniksi)
9. ↑  Partner(s) Ton Duc Thangin yliopisto, tdtu.edu.vn. Viitattu 31.12.2019. (englanniksi)
10. ↑  Arkistoitu kopioWelcome from the founder Vietnam Finland International School (VFIS), vfis.tdtu.edu.vn.  Arkistoitu 31.12.2019. Viitattu 31.12.2019. (englanniksi)
11. ↑  Yhteistyö Vietnamiin käynnistyy  7.4.2016. Jyväskylän yliopisto, jyu.fi. Viitattu 31.12.2019. (suomeksi)

Aiheesta muualla
----------------

* Kuvia tai muita tiedostoja aiheesta **Ton Duc Thangin yliopisto** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |

 |